《大宁公馆夜宿》
明代·吴殿邦

寒山一路草荒荒，入宿邮亭又夕阳。半醉布衾凉似水，五更木柝紧敲霜。

偷灯野鼠缘茅榻，叫月村鸡闹竹墙。聊与奚童成短梦，天涯马足为谁忙。

作者简介：吴殿邦，字彤贶，一字尔达，号海日。海阳人。明神宗万历四十年（一六一二）解元、四十一年（一六一三）进士，历官尚宝卿。有《古欢堂集》、《匏谷诗集》、《浮云吟》诸稿。清光绪《海阳县志》卷八有传。